SKRIFTLIG FORESPØRGSEL E-2017/00

af Jan-Kees Wiebenga (ELDR) til Rådet

(22. juni 2000)

Om: Utilsigtet legalisering af handel med PMK og XTC

I Kommissionens direktiv 93/46/EØF(1) af 22. juni 1993 om erstatning og ændring af bilagene til Rådets direktiv 92/109/EØF(2) om fremstilling og markedsføring af visse stoffer, der benyttes til ulovlig fremstilling af narkotika og psykotrope stoffer erstattes betegnelsen 3,4 Methyleendioxyfenylpropan-2-on i den nederlandske udgave af bilag I af betegnelsen 3,4 (Methyleendioxy)fenylpropaan. Stoffet med den nederlandske betegnelse 3,4 Methyleendioxyfenylpropan-2-on er ikke identisk med stoffet, der betegnes 3,4 (Methyleendioxy)fenylpropaan. 3,4 Methyleendioxyfenylpropan-2-on, der også er kendt under betegnelsen PMK, er grundstoffet til fremstilling af den hårde narkotika XTC. Der findes detaljerede oplysninger herom i Nederlands Juristen Blad af 26. maj 2000, s. 1068/69. Der findes også en artikel herom i De Telegraaf af 29. maj 2000.

1. Hvorfor erstattes betegnelsen 3,4 Methyleendioxyfenylpropan-2-on i den nederlandske udgave af bilag I i Kommissionens direktiv 93/46/EØF af 22. juni 1993 af betegnelsen 3,4 (Methyleendioxy)fenylpropaan?

2. Er det rigtigt, at PMK som følge af den nævnte ændring af Kommissionens direktiv 93/46/EØF ikke længere er opført på listen over forbudte stoffer og dermed rent faktisk har været lovlig siden 22. juni 1993?

3. I bekræftende fald har dette da til følge, at fremstillingen og markedsføringen af PMK og således også XTC ikke har været strafbart siden den 22. juni 1993?

4. Betyder dette, at der i mange tilfælde ikke vil være et juridisk grundlag for strafforfølgelse, hvilket vil medføre, at tilbageholdelsen forud for en retssag skal afsluttes, og at der kan kræves skadeserstatning af myndighederne?

5. Vil det også betyde, at mange af de personer, som afsoner straffe, er blevet dømt med urette?

6. Hvad agter Rådet at gøre for at afhjælpe denne utilsigtede og eventuelt alvorlige situation?

(1) EFT L 159 af 1.7.1993, s. 134.

(2) EFT L 370 af 19.12.1992, s. 76.

Svar

(30. november 2000)

1. Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer, tager sigte på at indføre overvågning inden for Fællesskabet af en række stoffer, der hyppigt anvendes til ulovlig fremstilling af disse stoffer. Bilagene til dette direktiv ændres og erstattes efter den forskriftsprocedure, der er fastsat i artikel 10 i direktiv 92/109/EØF.

2. Kommissionens direktiv 93/46/EØF af 22. juni 1993 om erstatning og ændring af disse bilag blev vedtaget efter en sådan fremgangsmåde. Det fremgår af det ærede parlamentsmedlems forespørgsel, at der skal have indsneget sig en fejl i den nederlandske udgave af det pågældende direktiv. Det ærede parlamentsmedlem gøres opmærksom på, at hvis dette er tilfældet, henhører det under Kommissionens beføjelser at anmode om offentliggørelse af en berigtigelse i De Europæiske Fællesskabers Tidende. Så længe Kommissionen ikke skrider til en sådan berigtigelse, er stoffet registreret, og ulovlig anvendelse heraf overvåges i medfør af direktiv 92/109/EØF.

3. Rådet opfordrer det ærede parlamentsmedlem til at forhøre sig direkte hos Kommissionen om, hvordan sagen står.

4. Rådet er ikke i besiddelse af oplysninger om de idømmelser af straffe, som det ærede parlamentsmedlem henviser til, og understreger, at eventuelle strafforfølgelser henhører under national kompetence.